De to mytologiske dvergene Fjalar og Galar hadde tatt livet av den kloke Kvase og helt blodet hans opp i tre kar (Odrøre, Són og Bodn) blandet med honning. Av dette ble det en mjød som gjorde hver den som drakk av den til skald eller dikter. Dvergene kalte så til seg jotnen Gilling og fikk ham til å ro seg ut mot fremmede land. Men båten gikk på et skjær og kullseilte. Gilling druknet, men dvergene fikk båten på rett kjøl og kom seg til land. Da de kom tilbake fortalte de kona til Gilling om hans skjebne. De lurte henne til å gå ut, og den ene dvergen slapp da en kvernstein i hodet på henne fra taket og drepte henne.